एक जूनियर आर्टिस्‍ट ने कहा, ‘तेलुगु फिल्‍मों में एक मौका पाने के लिए फिल्‍म निर्देशक के लिए हमलोग सबकुछ करते हैं। सेक्‍सुअल फेवर से लेकर खूबसूरत दिखने के लिए सर्जरी और स्किन में बदलाव तक करते हैं। इसके बावजूद हमलोग कठपुतली की तरह ही हैं, लेकिन अब हमलोग ऐसा नहीं होने देेंगे।’ टॉलीवुड की महिला कलाकारों की बैठक एंकर से अभिनेत्री बनीं श्री रेड्डी की अगुआई में हुई। बता दें कि श्री ने कास्‍टिंग काउच के खिलाफ हाल में ही अर्धनग्‍न अवस्‍था में मूवी आर्टिस्‍ट्स एसोसिएशन के कार्यालय के बाहर विरोध प्रदर्शन किया था। विरोध के लिए बाद में उन्‍हें धमकियां भी मिली थीं। बैठक में 18 से 40 वर्ष तक की उम्र की महिला कलाकार शामिल हुई थीं। श्री रेड्डी की मुहिम में हिस्‍सा लेने वाली महिला कलाकारों ने बताया कि स्‍क्रीन पर कुछ सेकेंड की भूमिका देने के लिए यौन शोषण किया गया।